Skupina expertov Európskej únie na riešenie problematiky menšín včera navštívila obce Novačany a Ďurkov v okrese Košice
Experti z Francúzska, Švédska a Grécka sú na Slovensku v súvislosti s programom Phare 200O - Zlepšenie situácie Rómov v SR a v závere týždňa sa zúčastnili na seminári v Košiciach pre samosprávu, štátnu správu a mimovládne organizácie.
"Twinningový program Phare 200O potrvá do konca roku 2003 a vzídu z neho návrhy ako efektívne využiť štrukturálne fondy EÚ v decentralizovanej verejnej správe pri riešení rómskej problematiky," uviedol predvstupový poradca projektu Michal Digne z Francúzska. Pôjde najmä o bývanie, zdravotníctvo, zamestnanosť a sociálnu prácu. Experti, informoval, pripravia krátkodobú, strednodobú a dlhodobú stratégiu. "Za posledných 10 - 12 rokov ste urobili dosť, ale čas nás tlačí a je potrebné pokračovať rýchlejšie," zdôraznil Digne.
Dodal, že podľa jeho skúseností chýbajú samospráve informácie o možnostiach pri využívaní fondov EÚ. Na Slovensku je v súčasnosti vyše 600 rómskych osád, čo je dvojnásobok stavu spred roka 1989. Aj keď už existuje komplexný plán ich likvidácie, nie všetky samosprávy využili príležitosť získať prostriedky z predvstupových fondov.
Je to aj príklad Novačian, kde, ako informoval expertov starosta Ján Štrbík, až nové zastupiteľstvo začalo problém rómskej osady riešiť. Našlo lokalitu v extraviláne obce, ktorú po vykúpení pozemkov od vlastníkov chce začleniť do intravilánu a stavať s rodinné domčeky pre približne 130-člennú rómsku komunitu. Zápasia však s finančnými problémami, keď len na výkup pozemkov potrebujú dva milióny korún a chýbajú aj peniaze na infraštruktúru a projektovú dokumentáciu.
Pozitívnu skúsenosť si odniesli experti z Ďurkova. Podľa starostu Ondreja Valika obec zaradili do programu likvidácie rómskych osád. Pripravuje v tomto roku výstavbu 18 nájomných bytov s pomocou výhodného úveru zo Štátneho fondu rozvoja bývania a dotácie Ministerstva výstavby a regionálneho rozvoja SR. EÚ pritom poskytne 245 000 eúr na infraštruktúru. Obecné nájomné byty v Ďurkove budú stavať nielen pre Rómov, ale aj ďalších obyvateľov v bytovej núdzi, aby medzi majoritou a minoritou nevznikalo sociálne napätie.